Απόφαση της Επιτροπής

της 8ης Ιουνίου 2001

για έγκριση των μεθόδων ταξινόμησης σφαγίων χοίρων στην Ιταλία

[κοινοποιηθείσα υπό τον αριθμό Ε(2001) 1568]

(Το κείμενο στην ιταλική γλώσσα είναι το μόνο αυθεντικό)

(2001/468/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, για την κοινή οργάνωση αγοράς στον τομέα του χοιρείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1365/2000(2), και ιδίως το άρθρο 4 παράγραφος 5,

τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου(3), όπως τροποποιήθηκε τελευταία από τον κανονισμό (ΕΚ) αριθ. 3513/93(4), και ιδίως το άρθρο 5 παράγραφος 2,

Εκτιμώντας τα ακόλουθα:

(1) Το άρθρο 2 παράγραφος 3 του κανονισμού (ΕΟΚ) αριθ. 3220/84 προβλέπει ότι η ταξινόμηση των σφαγίων χοίρων πρέπει να καθορίζεται με την εκτίμηση της περιεκτικότητας σε άπαχο κρέας σύμφωνα με μεθόδους εκτίμησης στατιστικά δοκιμασμένες οι οποίες βασίζονται σε φυσική μέτρηση ενός ή περισσοτέρων ανατομικών μερών του σφαγίου του χοίρου. Η έγκριση των μεθόδων ταξινόμησης εξαρτάται από τη συμφωνία με μία ανώτατη ανοχή στατιστικού σφάλματος εκτίμησης. Η ανοχή αυτή καθορίστηκε στο άρθρο 3 του κανονισμού (ΕΟΚ) αριθ. 2967/85 της Επιτροπής, της 24ης Οκτωβρίου 1985, για τη θέσπιση των λεπτομερειών εφαρμογής της κοινοτικής κλίμακας ταξινόμησης των σφαγίων χοίρου(5), όπως τροποποιήθηκε από τον κανονισμό (ΕΚ) αριθ. 3127/94(6).

(2) Η Επιτροπή, με την απόφαση 89/53/ΕΟΚ(7), όπως τροποποιήθηκε από την απόφαση 89/602/ΕΟΚ(8), ενέκρινε διαφορετικές μεθόδους ταξινόμησης σφαγίων χοίρου στην Ιταλία.

(3) Η ιταλική κυβέρνηση ζήτησε από την Επιτροπή να εγκρίνει τη χρήση δύο μόνο μεθόδων για τον υπολογισμό της περιεκτικότητας άπαχου κρέατος των σφαγίων στην Ιταλία: "Fat-O-Meater" και "Hennessy Grading Probe". Οι πληροφορίες που απαιτούνται σύμφωνα με το άρθρο 3 του κανονισμού (ΕΟΚ) αριθ. 2967/85 της Επιτροπής έχουν υποβληθεί. Από την αξιολόγηση της αίτησης προέκυψε ότι πληρούνται οι προϋποθέσεις για την έγκριση των εν λόγω μεθόδων ταξινόμησης.

(4) Το άρθρο 2 του κανονισμού (ΕΟΚ) αριθ. 3220/84 ορίζει ότι μπορεί να επιτραπεί στα κράτη μέλη να προβλέψουν διαφορετική παρουσίαση των σφαγίων χοίρου από τυποποιημένη παρουσίαση που ορίζεται στο ίδιο άρθρο εφόσον η εμπορική πρακτική ή οι τεχνικές απαιτήσεις το δικαιολογούν.

(5) Στην Ιταλία η παράδοση σε θέματα παρουσίασης σφαγίων και συνεπώς, η εμπορική πρακτική απαιτεί τα σφαγία να παρουσιάζονται με το περινεφρικό λίπος, ή/και τα νεφρά ή/και το διάφραγμα. Πρέπει να λαμβάνονται υπόψη τα ανωτέρω για την προσαρμογή του βάρους στην τυποποιημένη παρουσίαση. Ομοιόμορφη ιταλική παρουσίαση σφαγίου πρέπει να εγκριθεί πριν από το τέλος του 2003.

(6) Για λόγους σαφήνειας, πρέπει να θεσπισθεί νέα απόφαση. Συνεπώς, η απόφαση 89/53/ΕΟΚ πρέπει να καταργηθεί.

(7) Δεν πρέπει να επιτρέπονται προσαρμογές στις μεθόδους ταξινόμησης παρά μόνο με απόφαση της Επιτροπής που θεσπίζεται βάσει της κτηθείσας πείρας.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ιταλία η χρήση των ακόλουθων μεθόδων για την ταξινόμηση των σφαγίων χοίρων σύμφωνα με τον κανονισμό (ΕΟΚ) αριθ. 3220/84:

- η διάταξη που ονομάζεται Fat-O-Meater (FOM) και οι σχετικές μέθοδοι εκτίμησης των οποίων οι λεπτομέρειες παρατίθενται στο μέρος 1 του παραρτήματος,

- η διάταξη που ονομάζεται Hennessy Grading Probe και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 2 του παραρτήματος.

Άρθρο 2

Κατά παρέκκλιση από την τυποποιημένη παρουσίαση που αναφέρεται στο άρθρο 2 του κανονισμού (ΕΟΚ) αριθ. 3220/84, τα σφάγια χοίρων παρουσιάζονται με τα νεφρά ή/και το διάφραγμα ή/και το περινεφρικό λίπος κατά τις διαδικασίες ζύγισης και ταξινόμησης. Για να καθορισθούν οι ποσοστώσεις για τα σφάγια χοίρου σε συγκρίσιμη βάση, το μετρηθέν βάρος θερμού σφαγίου πρέπει να διορθωθεί με την ακόλουθη εξίσωση:

>PIC FILE= "L_2001163EL.003201.TIF">

όπου:

Y= βάρος σφαγίου όπως ορίζεται στον κανονισμό (ΕΚ) αριθ. 3513/93

X= βάρος σφαγίου κατά τη διάρκεια της ζύγισης

a1 και a2= ποσοστά διόρθωσης που εφαρμόζονται αντιστοίχως στα σφάγια που περιλαμβάνουν ή που δεν περιλαμβάνουν τα ακόλουθα όργανα:

- για τα νεφρά, ίσο με 0,30 %

- για το διάφραγμα, ίσο με 0,38 %

- για το περινεφρικό λίπος ίσο με:

- 1,4 % (για βάρος σφαγίου από 70 μέχρι 79,9 kg)

- 1,8 % (για βάρος σφαγίου από 80 μέχρι 89,9 kg)

- 1,9 % (για βάρος σφαγίου από 90 μέχρι 99,9 kg)

- 2,4 % (για βάρος σφαγίου από 100 μέχρι 110 kg)

- 1,6 % (για βάρος σφαγίου από 110,1 μέχρι 120 kg)

- 2,3 % (για βάρος σφαγίου από 120,1 μέχρι 130 kg)

- 2,8 % (για βάρος σφαγίου από 130,1 μέχρι 140 kg)

- 3,4 % (για βάρος σφαγίου από 140,1 μέχρι 150 kg)

- 3,6 % (για βάρος σφαγίου περισσότερο από 150 kg).

Ωστόσο, η Ιταλία πρέπει να εγκρίνει ομοιόμορφη παρουσίαση σφαγίων χοίρων πριν από την 31η Δεκεμβρίου 2003.

Άρθρο 3

Δεν επιτρέπεται καμία τροποποίηση των μεθόδων εκτίμησης (εργαλεία, σημεία μέτρησης και τύποι).

Άρθρο 4

Η απόφαση 89/53/ΕΟΚ καταργείται.

Άρθρο 5

Η παρούσα απόφαση απευθύνεται στην Ιταλία.

Βρυξέλλες, 8 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 282 της 1.11.1975, σ. 1.

(2) ΕΕ L 156 της 29.6.2000, σ. 5.

(3) ΕΕ L 301 της 20.11.1984, σ. 1.

(4) ΕΕ L 320 της 22.12.1993, σ. 5.

(5) ΕΕ L 285 της 25.10.1985, σ. 39.

(6) ΕΕ L 330 της 21.12.1994, σ. 43.

(7) ΕΕ L 20 της 25.1.1989, σ. 35.

(8) ΕΕ L 347 της 28.11.1989, σ. 33.

ΠΑΡΑΡΤΗΜΑ

Μέθοδοι ταξινόμησης σφαγίων χοίρων στην Ιταλία

ΜΕΡΟΣ 1

Fat-O-Meater (FOM)

1. Η ταξινόμηση των σφαγίων χοίρων πρέπει να πραγματοποιείται με τη βοήθεια της διάταξης που ονομάζεται Fat-O-Meater (FOM).

2. Η διάταξη πρέπει να είναι εξοπλισμένη με καθετήρα διαμέτρου 6 mm ο οποίος περιλαμβάνει φωτοδίοδο τύπου Siemens SFH 950 και φωτοανιχνευτή (τύπου SFH 960), που έχει απόσταση λειτουργίας μεταξύ 5 και 115 mm. Τα αποτελέσματα των μετρήσεων μετατρέπονται εκτιμώμενη περιεκτικότητα σε άπαχο κρέας μέσω ηλεκτρονικού υπολογιστή.

3. Η περιεκτικότητα του σφαγίου σε άπαχο κρέας υπολογίζεται σύμφωνα με έναν από τους δύο ακόλουθους τύπους:

α) βάρος σφαγίων μεταξύ 70 και 110 kg

y= 53,630814 - 0,436960 Χ1 + 0,043434 X2 + 1,589929 X3

β) βάρος σφαγίων μεταξύ 110,1 και 155 kg

y= 45,371951 - 0,221432 Χ1 + 0,055939 Χ2 + 2,554674 Χ3

όπου:

y= εκτιμώμενο ποσοστό άπαχου κρέατος στο σφαγίο,

x1= πάχος του νωτιαίου λίπους (συμπεριλαμβανομένου του δέρματος) σε χιλιοστά, το οποίο μετριέται 8 cm από τη μεσαία γραμμή του σφαγίου στο ύψος μεταξύ του τρίτου και του τελευταίου πλευρού,

x2= το πάχος του μυός longissimus dorsi το οποίο μετριέται ταυτόχρονα και στο ίδιο σημείο με το X1,

x3= x2/x1

ΜΕΡΟΣ 2

Hennssy Grading Probe (HGP7)

1. Η ταξινόμηση των σφαγίων χοίρων πραγματοποιείται με τη βοήθεια της διάταξης που ονομάζεται "Hennessy grading probe" (HGP7):

2. Η διάταξη πρέπει να είναι εξοπλισμένη με καθετήρα διαμέτρου 5,95 mm (και, στην κεφαλή του, με λεπίδα 6,3 mm σε κάθε μία από τις πλευρές του καθετήρα) που περιλαμβάνει φωτοδίοδο (Siemens LED τύπου LYU 260-EO και φωτοανιχνευτή του τύπου 58 MR) και που έχει απόσταση λειτουργίας μεταξύ 0 και 120 mm. Τα αποτελέσματα των μετρήσεων μετατρέπονται σε αποτελέσματα εκτίμησης περιεκτικότητας σε άπαχο κρέας από το HGP 7 και μέσω ηλεκτρονοκού υπολογιστή που είναι συνδεδεμένος σε αυτό.

3. Η περιεκτικότητα του σφαγίου σε άπαχο κρέας υπολογίζεται βάσει ενός από τους δύο ακόλουθους τύπους:

α) βάρος των σφαγίων μεταξύ 70 και 110 kg

y= 50,933698 - 0,312169 Χ1 + 0,037779 X2 + 2,411151 X3

β) βάρος σφαγίων μεταξύ 110,1 και 155 kg

y= 44,992620 - 0,191001 Χ1 + 0,042516 Χ2 + 3,181847 Χ3

όπου:

y= εκτιμώμενο ποσοστό άπαχου κρέατος στο σφάγιο,

x1= πάχος του νωτιαίου λίπους (συμπεριλαμβανομένου του δέρματος) σε χιλιοστά, το οποίο μετριέται 8 cm από τη μεσαία γραμμή του σφαγίου στο ύψος μεταξύ του τρίτου και του τελευταίου τέταρτου πλευρού,

x2= το πάχος του μυός longissimus dorsi το οποίο μετριέται ταυτόχρονα και στο ίδιο σημείο με το X1,

x3= x2/x1.